“Bɔ́án zitɔ́g é bɔ́n bə́ Lévǐ yā bə́ nə́ mvóg Kehat, bibəgá ai məndá mə́ bod. 3Fam ésə yǎ a tádigi ôkalǎ bisəb məwóm mə́lɛ́ a kələ kwí á mə̄wóm mə́tán ébá bə́sə̄ bə́ nə́ dzǎm bɔ̌ bītá, bə́ syēē fə̄ á ndá bikóán. 4Esíé bɔ́n bə́ Kehat á ndá bikóán á dzī: bâyi nɔŋ ókalá ai mim̀fúfúb mí byə́m. 5Éyɔŋ ǹkán wáyi tíe ai dulu, Áron bân bɔ́n bâyi sɔ́ ai éyé bábúdī étē, bə́ búdí ézīmbí ámvóé. 6Bə́ kúbú ḿbəmbə ekob tsíd á yób, bə́ dúgán á fə kúb éyē é viege á yób abǒg tē hḿ báman sɔ́mī mīḿbóŋ mí ézímbí. 7Á tə́bə́lə mətúnuŋa á yób, bâyi ta éyē é viege, bə́ bə̄dé bīsóá, kɔ́b, mim̀bɛ̌d bísóá, ai bilɛ́ yā básoe mə́túnuŋa bányú, bə́ bədē fə ḿbāŋála mətúnuŋa mə́ kɔ́m ésə̄ á yób. 8Bâyi búdī éyé yávie á yób bə́ yālí ai m̀bəmbə ekob tsíd abǒg tē básám mīḿbóŋ yā tə́bə́lə. 9Abǒg tē hḿ báyi nɔŋ éyé é nə́ būlúm, bə́ búdí lámba miǹtəm, məlámbá móé ai miǹsinga míé ai bisóá bí ásǔb bíé ai məndə́g míḿbɔ́n móé yā bákad bəlan ai byá. 10Bâyi tə́lē byə́m bítē bísə̄ á ḿbəmbə ekob tsíd á yób bə́ bə̄dé á óndānga. 11Âlatâr mvɔ́d, bâyi ta éyē é viege, bə́ búdí ai m̀bəmbə ekob tsíd á yōb, bə́ sɔ́mī mīḿbóŋ. 12Abǒg tē báyi nɔŋ é byə́m bísə̄ bákad bəlan ai byá á ḿfūfúb ndá, bə́ bə̄dé byā á éyē é viege, bə́ búdí ai m̀bəmbə ekob tsíd, bə́ bə̄dé byā á óndānga.